Урысейм и тхьэIухуд ЛIыхъусэжь Зарэ
Иджыблагъэ Москва къалэ щекIуэкIа «Урысейм и Бзылъхугъэ-2021» тхьэIухуд зэпеуэм япэ вице-мисс щыхъуащ Адыгейм щыщ ЛIыхъусэжь Зарэ. Фигу къэдгъэкIыжынщи, а зэпеуэр унагъуэ ис цIыхубзхэм я деж илъэс куэд щIауэ щрагъэкIуэкI.
Зарэ жеIэ зэпеуэм хыхьэну куэдрэ темыгушхуами, зэрыхущIемыгъуэжар, а Iуэхугъуэм и фIыгъэкIэ щIэ куэд къызэрищIам и мызакъуэу, къэралым и щIыпIэ куэдым щыщу абы хэтахэр ныбжьэгъу къызэрыхуэхъуар.
ЛIыхъусэжь Зарэ и ныбжьыр илъэс 41-рэ мэхъу, быниплI иIэщ, и щхьэгъусэмрэ езымрэ «Hatti» хьэщIэщ иныр Мейкъуапэ щагъэлажьэ.
Пэжыр жыпIэнумэ, къэралым и щIыналъэ псоми къикIа тхьэIухудхэм адыгэ цыхубзыр зы щхьэ-кIэ къахэщырт (е сэ къысщыхъурэт апхуэдэу). Ауэ Зарэ и утыку итыкIэм, зыIыгъыкIэм, и фащэ дахэхэм удамыхьэхынкIэ Iэмал иIэтэкъым. Абы Адыгейм, езым и унагъуэм теухуауэ ищIа видео кIэщIым куэд итхьэкъуат, уеблэмэ, къэпщытакIуэ гупым хэтхэм жаIащ еплъа иужькIэ, а щIыналъэ дахэм къэкIуэну мурад зэращIар.
И утыку къихьэгъуэ къэс Зарэ гъэщIэгъуэн ищIыфырт, ауэ къыхэзмыгъэщын слъэкIынукъым Адыгэ ныпыр иIыгъыу къыщихьа Iыхьэр, адыгэ фащэ екIу дыдэ щыщыгъар. Абы фIыщIэ хуещI зэпеуэм зэрыхэта фащэр хуэзыда дэрбзэр Iэзэ Акъуш ФатIимэ, гу лъумытэнкIэ Iэмал иIэтэкъым дыщэкI цIэрыIуэ Еутых Iэсият и IэдакъэщIэкIыу Зарэ зыкIэрилъхьахэми.
Догушхуэ икIи дохъуэхъу ди лъэпкъэгъу пщащэм. КъызыхэкIа лъэп-къым, и унагъуэ дахэм я пщIэр иIэту, ехъулIэныгъэ и бэу псэуну ди гуапэщ.
Щомахуэ Залинэ.
